A Ptyicska a Buran program során megépített második űrsikló nyugati szakirodalomban használt nem hivatalos neve (a gép típusjelet vagy nevet nem kapott). Az elnevezés azonban hibás, mert a program mindegyik űrsiklójára a "ptyicska" (magyarul: „kis madár”) becenevet használták. Gyakran 1.02-es sikló néven is említik. A Burannal együtt az automatikus tesztrepülésekhez épült, de alkalmas lett volna személyzetet is szállítani. Építését 1988-ban kezdték. A program 1993-as leállításakor 95–97%-os készültségi állapotban volt. Az elektronikus berendezéseinek egy része még hiányzott belőle. Az első repülését eredetileg 1991-re tervezték, automatikus repüléssel, ami alatt kapcsolódott volna a Mir űrállomáshoz. A Burannal együtt Kazahsztán tulajdonába került.